Taraba, Tomáš, poslanec NR SR (2021-10-05):
Dámy a páni, ďakujem za slovo, opäť sa rozprávame o tom, že či je dobré, aby sa zlepšili podmienky na Slovensku pre to, aby sa mohlo každé dieťa narodiť, alebo že či tie podmienky by sme mali mať nastavené tak, aby tí, ktorí žijú mohli naďalej rozhodovať o tých, ktorí sa narodiť majú, že to právo nemajú. Vieme, stále a tí istí poslanci hovoria, že moderná doba sa vyznačuje tým, že ten, ktorý žije by mal mať právo rozhodovať o tom, ktorý nežije. A tuná nenájdeme nikdy prienik. Na druhej strane myslím si, že, je pre mňa také nepochopiteľné, že, že koalícia, teda okrem SaS, spolu s opozíciou v zdravotníckom výbore majú väčšinu. A vždy a znova to dopadne tak, že vy v zdravotníckom výbore neurobíte nič preto, aby spravodajcom k týmto zákonom bol niekto iný ako strana SaS. Ja toto proste nepochopím, pretože mi to potom pripadá asi tak, že všetci tu rozprávame o tom, že áno, chceme, chceme, ja neviem, vyhrať nejaký beh, ale vy hneď na začiatku naložíte do nejakého batoha 10-15-kilogramové kamene a ideme sa tváriť, že ten beh vyhráte. Proste vy urobíte na začiatku vždy to, že tu sedí niekto z SaS. V tomto prípade to nevyšlo na pani Cigánikovú, žiaľ, z vášho pohľadu, teda asi SaS-ky, ale proste plníte si tu úlohu, že vám tu posielajú, čo máte prečítať, vy to prečítate, to je v poriadku. Ale to nie je vaša chyba, to je chyba tých, ktorí tie hlasy majú, a toto ja absolútne nerozumiem, že, že proste tie podmienky nastavíte vždy tak, že jednoducho sa vytvorí predpoklad toho, aby sa to buď sabotovalo, aby sa to rozbilo, aby to hlasovanie išlo vtedy, kedy to vyhovuje SaS-ke. To znamená, že nebudeme o tom hlasovať dnes, ale SaS povie, že zajtra, pretože ich tu bude viac a podobne. Takže začínam trošku pochybovať o tom úmysle. A v poriadku, my tu budeme, my opozícia tie hlasy dáme. Ale už tieto príbehy mi začínajú, už si to tu tak stále dokola recyklujeme a proste tá otázka je, že buď to chceme, alebo to nechceme. Na druhej strane naozaj tento návrh, ktorý je, ja sa plne stotožňujem s tým, že on neni v ničom významný v zmysle, že by, že by narúšal nejaké status quo tých, ktorí, ktorí si myslia, že na Slovensku by mali proste nebyť regulované práva narodiť sa dieťaťa. Veď si pozrite akože v konzervatívnom priestore tieto návrhy nie sú nejak výrazne brané, že by sa niečo teda svetoborné malo udiať. Ak, ak, kolegovia z SaS, pozeráte nejaké tie konzervatívne médiá, tak nevidíte to ani na titulkách, o čom tu teraz rokujeme. Ale dobre, všetko je dôležité nejakým smerom sa posunúť. Je pre mňa prekvapujúce, že pani, napríklad, Tabák, ktorá nás tu Otčenáš učila, tak teraz sa ide argumentačne zastávať za ideológiu popierania ochrany života. Tak to, to tiež mi neni úplne kompatibilné, že asi to nemáte vydiskutované ani, ani v radoch OĽANO. Ale bez ohľadu na to, čo sa urobí, alebo nie, to sú proste symboly. A tak ako, a tak ako sa bojuje za niektoré symboly pri, pri otázkach LGBTI, tak si dovolím povedať, že tá ochrana života, pán kolega z SaS, vy ste úplne dobre začali. Ja som to pochopil tak, že vy vlastne chcete, aby tá finančná pomoc išla matkám v oveľa väčšej miere. A ja s týmto úplne súhlasím. Nerozumiem úplne, že prečo to chcete nadviaza... naviazať na to, aby, aby sa ochrana života prijímala len vtedy, alebo teda tie podmienky zlepšovali, ak, ak to bude spolu spojené v jednom zákone s registrovanými, myslím, partnerstvami. Nie? Alebo v tom duchu ste to povedali. Že proste, no. To znamená, buď je to samé osebe dobré a teraz si poviete, že áno, je dobré, aby na Slovensku sa deti rodili, pretože Slovensko dnes, už keď nič iné, už keď nič iné, tak demograficky je na tom tak, že my, ako národ, už nemáme veľa času na rozmýšľanie, že, že či chceme, alebo nechceme fungovať inak, ako otvorenie sa masívnej imigrácie, pretože proste tie čísla nepustia. Ak ako SaS si myslíte, že áno, je dobré a vidíte niekde priestor na podporu tých rodín a tej v podstate filozofie ochrany života, čo podľa mňa každý príčetný človek s týmto problém nemá, tak ja si myslím, že by sa toto dalo prijať úplne nezávisle od toho, že kde máte vy nejakú inú požiadavku. To je, to je proste, to sú spájanie dvoch úplne odlišných vecí. To ako keby teraz niekto prišiel a povedal, dobre, ja som ochotný podporiť ochranu života, ak prejdú, ja neviem, zákon o solárnych paneloch, hej. Tak proste buď som presvedčený o tom, že niečo je dobré, a vy ste naznačili, že tá tendencia asi je dobrá, keď ste ochotný sa o tom baviť. Dokonca ste aj teda dali návrh, ako to navýšiť, a tie peniaze sú úplne smiešne, 18 mil. euro dnes v čase toho míňania nie sú žiadne veľké peniaze. Takže toto som myslel, že je taký nejaký dobrý začiatok, na ktorý sa dá nadviazať. No a ja trošku poviem ešte tak, že toto tu filozofovanie, rozdeľovanie tých dvoch táborov, to je proste realita, na tom sa nezmení nič. Ale čo mňa tak trošku prekvapilo a neviem to úplne, na to nájsť vhodné slová, ale nedávno sme počuli ten taký príbeh, to bol úplne taký mediálny, by som povedal, až lynč, že to dievča z osady, myslím, že sa Anna Mária volá, že je v požehnanom stave, teda tehotná. A že tréner to nevidí ako kompatibilné s jej budúcou športovou kariérou. Videli sme, že všetci teda na ňu sa vrhli, tie médiá a tak ďalej. A všade v médiách prešla informácia, dobre, že to dievča sa rozhodlo, ide, ide na potrat. My tu vedieme siahodlhé debaty, jedni spochybňujú, že, že ženy sa nerozhodujú podľa, častokrát je to tak naznačované, nejakých pomaly drobných peňazí a neviem čoho. A druhí zase hovoríte, že žena nepotrebuje žiadnu radu ani pomoc, ani oporu na to, aby sa rozhodla proste pre život, že ona vie, čo má robiť. A trochu ma prekvapil teda ten pro-life tábor, ako to zobral úplne stoicky, že dobre, tak ako však ide na potrat. A ja som sa teda rozhodol, kolegovia, a to nemáme teda štátny rozpočet, ako ho máte vy, my nevieme v opozícii rozhodnúť, že z tých 100 mil. euro, napríklad ktoré idú na rôzne tie kampane a neviem čo všetko ohľadom vakcinácie, že vyčleňme, ja neviem, milión, 2 mil., 3 mil. pomoc akýmkoľvek ženám, aby v prípadoch, že cítia proste nejakú neistotu, že aby sa rozhodli správne, pre život. No ja som myslel, že ja keď dôjdem do tej osady, že proste, už budem nejaký, povedia mi, že bol tu pán Pollák, že mi povedia, že tu bol neviem kto všetko, neviem, kto jej kupoval tie tenisky, hej, v minulosti. Vy ste kupovali za tých 50 euro tenisky, tak som myslel, že, že tam teraz prídem a budem už 220. v poradí a povie, budem teda počuť tú verziu, že nie, že ona je pevná rozhodnutá. A ja som bol prekvapený, že ja som tam došiel, som bol zrejme prvý v poradí. Žiaden pro-lifeista politický tam, tam nechodil, neprišiel sa opýtať, že čo to dievča potrebuje. A to teraz, a to teraz mi je úplne jedno, že o koho sa jedná. Toto je proste princíp, že 100 mil. na jednej strane viete nájsť cez víkend, a tuná zrazu keď nejde o kampaň, keď tenisky vám urobili veľké PR, ale teraz zrazu sa tam nemá kto objaviť. A nakoniec to dievča, vôbec až tak veľa nepotrebovalo pre to, aby sa pre život rozhodlo. A bez ohľadu na to, aké tieto vedecké debaty, ideologické tu vedieme, tak to je o tom, že aký je tu proste elementárny záujem naozaj o tie ženy, o ten život. A jednoducho to, že, to, že to dievča sa nakoniec pre ten život rozhodlo a to už, že to podľa tých medializovaných informácií dopadlo inak, je iný dôvod. Ale toto tiež vypovedá niečo o tom, o tom jednoduchom nastavení, aké tu je, takže ja by som bol veľmi rád a ja pozývam SaS, v tomto, v tom zákone neni absolútne nič zlé. To, že sú niekde nejaké dlhšie čakacie doby. Viete, dnes sú aj úverové spoločnosti, ktoré vám nemôžu hneď za stolom predať bez toho, aby vás informovali, úvery, nemôžu vám dať iné, iné finančné služby bez toho, aby vás dopodrobna informovali, čo čo obsahuje. Ale zaujímavé, že tieto elementárne požiadavky pri ochrane života jednoducho zrazu my nemáme. Hej? Tu, tu jednoducho siahnuť na život je stokrát jednoduchšie, ako si zobrať lízingovú zmluvu niekde na práčku. A to podľa mňa neni ani výraz civilizovanosti, ani ničoho. A podľa mňa s tým by ste absolútne ako, ako liberáli nemali mať problém, že niekto bude informovaný o tom, aké rozhodnutie prijíma. Takže, takže už keď na tomto sa nevieme zhodnúť, na tom, čo je naozaj v prospech, v prospech žien, tak zrejme v tejto oblasti už potom asi sa nezhodneme nikdy, a práve preto potom je to o každom jednom hlase, ktorý tu je, a preto pozývam všetkých, aby zajtra o 11.00 hod. tu boli na hlasovaní, ak teda bude platiť, že zajtra o 11.00 hod. o tom hlasujeme. Ďakujem.